02012R0932 — SL — 09.01.2017 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B UREDBA KOMISIJE (EU) št. 932/2012 z dne 3. oktobra 2012 o izvajanju Direktive 2009/125/ES Evropskega parlamenta in Sveta glede zahtev za okoljsko primerno zasnovo gospodinjskih sušilnih strojev (Besedilo velja za EGP) (UL L 278 12.10.2012, str. 1)

spremenjena z:









▼B

UREDBA KOMISIJE (EU) št. 932/2012

z dne 3. oktobra 2012

o izvajanju Direktive 2009/125/ES Evropskega parlamenta in Sveta glede zahtev za okoljsko primerno zasnovo gospodinjskih sušilnih strojev

(Besedilo velja za EGP)







Člen 1

Vsebina in področje uporabe

1. Ta uredba določa zahteve za okoljsko primerno zasnovo za dajanje na trg za gospodinjske sušilne stroje, ki delujejo na električno energijo iz omrežja ali na plin, in vgradne gospodinjske sušilne stroje, vključno s tistimi, ki se prodajajo za negospodinjske namene.

2. Ta uredba se ne uporablja za kombinirane gospodinjske pralno-sušilne stroje in gospodinjske ožemalnike.

Člen 2

Opredelitev pojmov

Poleg opredelitev pojmov iz člena 2 Direktive 2009/125/ES se v tej uredbi uporabljajo naslednje opredelitve pojmov:

1. „gospodinjski sušilni stroj“ pomeni napravo, v kateri se tekstil suši s prevračanjem v vrtečem se bobnu, skozi katerega se pretaka segret zrak, in ki je namenjena predvsem uporabi za nepoklicne namene;

2. „vgradni gospodinjski sušilni stroj“ pomeni gospodinjski sušilni stroj, namenjen namestitvi v omaro, v pripravljeno nišo v steni ali na podobno mesto, ki potrebuje zaključen pohištveni element;

3. „kombinirani gospodinjski pralno-sušilni stroj“ pomeni gospodinjski pralni stroj, ki ima funkcijo centrifugalnega ožemanja in je hkrati opremljen z mehanizmom, ki suši tekstil, navadno z ogrevanjem in obračanjem;

4. „gospodinjski ožemalnik“ pomeni napravo, v kateri se voda odstranjuje iz tekstila s centrifugiranjem v vrtečem se bobnu in odvaja s samodejno črpalko, namenjena pa je predvsem uporabi v nepoklicne namene;

5. „sušilni stroj na zračni tok“ pomeni sušilni stroj, v katerega se vsrkava svež zrak, ki prehaja prek tekstila in se navlažen odvaja v prostor ali v zunanjost;

6. „kondenzacijski sušilni stroj“ pomeni sušilni stroj, ki vsebuje napravo (ki uporablja kondenzacijo ali kateri koli drug način) za odstranjevanje vlage iz zraka, ki se uporablja za sušenje;

7. „avtomatski sušilni stroj“ pomeni sušilni stroj, ki prekine proces sušenja, ko zazna določeno vsebnost vlage perila, na primer z zaznavanjem prevodnosti ali temperature;

8. „neavtomatski sušilni stroj“ pomeni sušilni stroj, ki prekine proces sušenja po vnaprej določenem času, običajno s časovnim stikalom, prekiniti pa ga je mogoče tudi ročno;

9. „program“ pomeni niz vnaprej določenih operacij, za katere proizvajalec navaja, da so ustrezne za sušenje nekaterih vrst tekstila;

10. „cikel“ pomeni celoten postopek sušenja, kot je opredeljen za izbrani program;

11. „programski čas“ pomeni čas, ki preteče od začetka do konca programa, brez morebitne zakasnitve, ki jo nastavi končni uporabnik;

12. „nazivna zmogljivost“ pomeni največjo maso v kilogramih, ki jo proizvajalec navaja izraženo na podlagi polkilogramskih prirastkov določene vrste suhega tekstila in jo je mogoče obdelati v gospodinjskem sušilnem stroju z izbranim programom, če je ta stroj naložen v skladu s proizvajalčevimi navodili;

13. „delna obremenitev“ pomeni polovico nazivne zmogljivosti gospodinjskega sušilnega stroja za določen program;

14. „kondenzacijska učinkovitost“ pomeni razmerje med maso vlage, ki se kondenzira v kondenzacijskem sušilnem stroju, in maso vlage, ki se odstrani iz perila ob koncu cikla;

15. „stanje izklopljenosti“ pomeni stanje, ko je gospodinjski sušilni stroj izklopljen z upravljalnim mehanizmom ali stikali aparata, ki so dostopni končnemu uporabniku in slednjemu namenjeni, med običajno uporabo, da se doseže najmanjša poraba energije; ta najmanjša poraba energije lahko traja neomejeno, medtem ko je gospodinjski sušilni stroj priključen na vir energije in se uporablja po proizvajalčevih navodilih; če ni upravljalnega mehanizma ali stikal, dostopnih končnemu uporabniku, je „stanje izklopljenosti“ stanje, ko gospodinjski sušilni stroj samodejno preide v stanje stabilne porabe energije;

16. „stanje pripravljenosti“ pomeni stanje z najmanjšo porabo energije, ki lahko traja neomejeno po koncu programa, brez dodatnega poseganja končnega uporabnika, razen odstranitve perila iz bobna gospodinjskega sušilnega stroja;

17. „enakovreden gospodinjski sušilni stroj“ pomeni model gospodinjskega sušilnega stroja, ki se da na trg in ima med sušenjem enako nazivno zmogljivost, tehnične lastnosti in učinkovitost, porabo energije, kondenzacijsko učinkovitost, če je ta relevantna, čas standardnega programa za bombaž in emisije akustičnega hrupa v zraku kot drug model gospodinjskega sušilnega stroja, ki ga isti dobavitelj da na trg pod drugo tržno številčno oznako;

18. „standardni program za bombaž“ pomeni cikel, v katerem se bombažno perilo z začetno vsebnostjo vlage naloženega perila 60 % posuši do preostale vsebnosti vlage naloženega perila 0 %.

Člen 3

Zahteve za okoljsko primerno zasnovo izdelkov

Splošne zahteve za okoljsko primerno zasnovo gospodinjskih sušilnih strojev so določene v točki 1 Priloge I. Posebne zahteve za okoljsko primerno zasnovo gospodinjskih sušilnih strojev so določene v točki 2 Priloge I.

Glede drugih parametrov za okoljsko primerno zasnovo iz dela 1 Priloge I k Direktivi 2009/125/ES niso potrebne nobene zahteve za okoljsko primerno zasnovo.

Člen 4

Ocena skladnosti

1. Postopek ocenjevanja skladnosti iz člena 8 Direktive 2009/125/ES je notranji nadzor snovanja iz Priloge IV k navedeni direktivi ali sistem upravljanja iz Priloge V k navedeni direktivi.

2. Za namene ocenjevanja skladnosti na podlagi člena 8 Direktive 2009/125/ES tehnična dokumentacija vsebuje izvod izračunov, določenih v Prilogi II k tej uredbi.

Če so bili podatki, vključeni v tehnično dokumentacijo za določen model gospodinjskega sušilnega stroja, pridobljeni z izračunom na podlagi načrta ali ekstrapolacije iz podatkov drugih enakovrednih gospodinjskih sušilnih strojev ali obojega, mora tehnična dokumentacija vsebovati podrobne podatke o takih izračunih ali ekstrapolacijah ali obojem ter preskusih, ki so jih opravili proizvajalci za preverjanje točnosti opravljenih izračunov. V takih primerih tehnična dokumentacija vsebuje tudi seznam vseh drugih modelov enakovrednih gospodinjskih sušilnih strojev, pri katerih so bili podatki, vključeni v tehnično dokumentacijo, pridobljeni na enak način.

Člen 5

Postopek preverjanja za namene tržnega nadzora

Države članice pri izvajanju tržnega nadzora iz člena 3(2) Direktive 2009/125/ES za ugotavljanje skladnosti z zahtevami, določenimi v Prilogi I k tej uredbi, uporabljajo postopek preverjanja iz Priloge III k tej uredbi.

Člen 6

Merila uspešnosti

Okvirna merila uspešnosti za najučinkovitejše gospodinjske sušilne stroje, ki so na voljo na trgu ob začetku veljavnosti te uredbe, so določena v Prilogi IV.

Člen 7

Revizija

Komisija revidira to uredbo z vidika tehnološkega napredka najpozneje pet let po njenem začetku veljavnosti in rezultate navedene revizije predstavi Posvetovalnemu forumu za okoljsko primerno zasnovo izdelkov. V reviziji se ocenijo zlasti tolerance preverjanja iz Priloge III in učinkovitost naprav na zračni tok.

Člen 8

Začetek veljavnosti in uporaba

1. Ta uredba začne veljati dvajseti dan po objavi v Uradnem listu Evropske unije.

2. Uporablja se od 1. novembra 2013.

Vendar:

(a) splošne zahteve za okoljsko primerno zasnovo iz točk 1.1 in 1.2 Priloge I se uporabljajo od 1. novembra 2014;

(b) posebne zahteve za okoljsko primerno zasnovo iz točke 2.2 Priloge I se uporabljajo od 1. novembra 2015.

Ta uredba je v celoti zavezujoča in se neposredno uporablja v vseh državah članicah.









PRILOGA I

Zahteve za okoljsko primerno zasnovo izdelkov

1. Splošne zahteve za okoljsko primerno zasnovo

1.1 Pri izračunu porabe energije in drugih parametrov za gospodinjske sušilne stroje se uporablja cikel, ki suši bombažno perilo (z začetno vsebnostjo vlage naloženega perila 60 %) do preostale vsebnosti vlage naloženega perila 0 % (v nadaljnjem besedilu: standardni program za bombaž). Navedeni cikel mora biti jasno razpoznaven na napravah, s katerimi se na gospodinjskem sušilnem stroju izbirajo programi, ali na zaslonu gospodinjskega sušilnega stroja, če obstaja, ali na obeh in mora biti naveden kot „standardni program za bombaž“ ali označen z enoličnim znakom ali ustrezno kombinacijo obojega ter nastavljen kot privzeti cikel za gospodinjske sušilne stroje, opremljene s samodejno izbiro programov ali katero koli funkcijo, ki program sušenja izbere samodejno ali ohranja izbiro programa. Pri avtomatskem sušilnem stroju mora biti „standardni program za bombaž“ samodejen.

1.2 V knjižici z navodili proizvajalca morajo biti navedeni:

(a) podatki o „standardnem programu za bombaž“ in navedba, da je ta program primeren za sušenje običajnega vlažnega bombažnega perila ter da je to najučinkovitejši program glede porabe energije za sušenje vlažnega bombažnega perila;

(b) poraba električne energije v stanju izklopljenosti in stanju pripravljenosti;

(c) okvirni podatki o trajanju programa in porabi električne energije za glavne programe sušenja pri polni in po potrebi delni obremenitvi.

2. Posebne zahteve za okoljsko primerno zasnovo

Gospodinjski sušilni stroji morajo izpolnjevati naslednje zahteve:

2.1 Od 1. novembra 2013:

— indeks energijske učinkovitosti (EEI) je nižji od 85,

— za gospodinjske kondenzacijske sušilne stroje ponderirana kondenzacijska učinkovitost ni nižja od 60 %.

2.2 Od 1. novembra 2015:

— za gospodinjske kondenzacijske sušilne stroje je indeks energijske učinkovitosti (EEI) nižji od 76,

— za gospodinjske kondenzacijske sušilne stroje ponderirana kondenzacijska učinkovitost ni nižja od 70 %.

Indeks energijske učinkovitosti (EEI) in ponderirana kondenzacijska učinkovitost se izračunata v skladu s Prilogo II.









PRILOGA II

Metoda izračuna indeksa energijske učinkovitosti in ponderirane kondenzacijske učinkovitosti

1. IZRAČUN INDEKSA ENERGIJSKE UČINKOVITOSTI

Za izračun indeksa energijske učinkovitosti (EEI) modela gospodinjskega sušilnega stroja se ponderirana letna poraba energije gospodinjskega sušilnega stroja za standardni program za bombaž pri polni in delni obremenitvi primerja z njegovo standardno letno porabo energije.

(a) Indeks energijske učinkovitosti (EEI) se izračuna na naslednji način in zaokroži na eno decimalno mesto:

pri čemer je:

— AEC = ponderirana letna poraba energije pri gospodinjskem sušilnem stroju,

— SAEC = standardna letna poraba energije pri gospodinjskem sušilnem stroju.

(b) Standardna letna poraba energije (SAEC ) v kWh/leto se izračuna na naslednji način in zaokroži na dve decimalni mesti:

— za vse gospodinjske sušilne stroje, ki ne delujejo na zračni tok: —



— za gospodinjske sušilne stroje na zračni tok: —



pri čemer je:

— c = nazivna zmogljivost gospodinjskega sušilnega stroja za standardni program za bombaž,

— Tt = ponderirani programski čas za standardni program za bombaž.

(c) Ponderirana letna poraba energije (AEC ) se izračuna v kWh/leto na naslednji način in zaokroži na dve decimalni mesti:

(i)



pri čemer je:

— Et = ponderirana poraba energije, v kWh, zaokrožena na dve decimalni mesti,

— Po = moč v „stanju izklopljenosti“ za standardni program za bombaž pri polni obremenitvi, izražena v W in zaokrožena na dve decimalni mesti,

— Pl = moč v „stanju pripravljenosti“ za standardni program za bombaž pri polni obremenitvi, izražena v W in zaokrožena na dve decimalni mesti,

— Tt = ponderirani programski čas, v minutah, zaokrožen na najbližjo minuto,

— 160 = skupno število sušilnih ciklov na leto.

(ii) Kadar je gospodinjski sušilni stroj opremljen s sistemom za upravljanje porabe energije, pri katerem se gospodinjski sušilni stroj po koncu programa samodejno vrne v „stanje izklopljenosti“, se ponderirana letna poraba električne energije (AEC ) izračuna ob upoštevanju dejanskega trajanja „stanja pripravljenosti“ v skladu z naslednjo formulo:

pri čemer je:

— Tl = trajanje „stanja pripravljenosti“ za standardni program za bombaž pri polni obremenitvi, v minutah, zaokroženo na najbližjo minuto.

(d) Ponderiran programski čas (Tt ) za standardni program za bombaž v minutah se izračuna na naslednji način in zaokroži na najbližjo minuto:

pri čemer je:

— Tdry = programski čas za standardni program za bombaž pri polni obremenitvi, v minutah, zaokroženo na najbližjo minuto,

— Tdry½ = programski čas za standardni program za bombaž pri delni obremenitvi, v minutah, zaokroženo na najbližjo minuto.

(e) Ponderirana poraba energije (Et ) se izračuna v kWh na naslednji način in zaokroži na dve decimalni mesti:

pri čemer je:

— Edry = poraba energije standardnega programa za bombaž pri polni obremenitvi, izražena v kWh in zaokrožena na dve decimalni mesti,

— Edry½ = poraba energije standardnega programa za bombaž pri delni obremenitvi, izražena v kWh in zaokrožena na dve decimalni mesti.

(f) Za gospodinjske sušilne stroje na plin se poraba energije za standardni program za bombaž pri polni in delni obremenitvi izračuna v kWh, zaokroženo na dve decimalni mesti, kot:

pri čemer je:

— Edry = poraba plina standardnega programa za bombaž pri polni obremenitvi, izražena v kWh in zaokrožena na dve decimalni mesti,

— Edry½ = poraba plina standardnega programa za bombaž pri delni obremenitvi, izražena v kWh in zaokrožena na dve decimalni mesti,

— Egdry,a = dodatna poraba električne energije standardnega programa za bombaž pri polni obremenitvi, izražena v kWh in zaokrožena na dve decimalni mesti,

— Egdry½,a = dodatna poraba električne energije standardnega programa za bombaž pri delni obremenitvi, izražena v kWh in zaokrožena na dve decimalni mesti,

— fg = 2,5.

2. IZRAČUN PONDERIRANE KONDENZACIJSKE UČINKOVITOSTI

Kondenzacijska učinkovitost programa je razmerje med maso vlage, ki se kondenzira in zbere v zbiralniku gospodinjskega kondenzacijskega sušilnega stroja, in maso vlage, ki jo program odstrani iz perila, pri čemer je slednja razlika med maso preskusnega mokrega perila pred sušenjem in maso preskusnega perila po sušenju. Pri izračunu ponderirane kondenzacijske učinkovitosti se upošteva povprečna kondenzacijska učinkovitost standardnega programa za bombaž tako pri polni kot tudi pri delni obremenitvi.

Ponderirana kondenzacijska učinkovitost (Ct ) programa se izračuna kot odstotni delež in se zaokroži na najbližji cel odstotek kot:

pri čemer je:

— Cdry = povprečna kondenzacijska učinkovitost standardnega programa za bombaž pri polni obremenitvi,

— Cdry½ = povprečna kondenzacijska učinkovitost standardnega programa za bombaž pri delni obremenitvi.

Povprečna kondenzacijska učinkovitost C se izračuna iz kondenzacijskih učinkovitosti preskusnih obratovanj in je izražena kot odstotni delež:

pri čemer je:

— n = število preskusnih obratovanj, ki obsega najmanj štiri veljavna preskusna obratovanja za izbrani program,

— j = številka preskusnega obratovanja,

— Wwj = masa vode, zbrane v kondenzacijskem zbiralniku med preskusnim obratovanjem j,

— Wi = masa mokrega preskusnega perila pred sušenjem,

— Wi = masa preskusnega perila po sušenju.

▼M1









PRILOGA III

Preverjanje skladnosti izdelka s strani organov za nadzor trga

Dovoljena odstopanja pri preverjanjih, opredeljena v tej prilogi, se nanašajo samo na preverjanje parametrov, ki jih izmerijo organi držav članic, in jih proizvajalec ali uvoznik ne sme uporabljati kot dovoljena odstopanja pri določanju vrednosti v tehnični dokumentaciji ali pri razlaganju teh vrednosti z namenom doseganja skladnosti ali sporočanja boljše učinkovitosti na kakršen koli način.

Organi držav članic pri preverjanju skladnosti modela izdelka z zahtevami iz te uredbe v skladu s členom 3(2) Direktive 2009/125/ES za zahteve iz te priloge uporabljajo naslednji postopek:

(1) Organi držav članic preverijo samo eno enoto modela.

(2) Šteje se, da model izpolnjuje veljavne zahteve, če:

(a) vrednosti, navedene v tehnični dokumentaciji v skladu s točko 2 Priloge IV k Direktivi 2009/125/ES (deklarirane vrednosti), po potrebi pa tudi vrednosti, uporabljene za izračun teh vrednosti, niso ugodnejše za proizvajalca ali uvoznika od rezultatov ustreznih meritev, izvedenih v skladu z odstavkom (g) točke 2, in

(b) deklarirane vrednosti izpolnjujejo vsakršne zahteve iz te uredbe, zahtevane informacije o izdelku, ki jih je objavil proizvajalec ali uvoznik, pa ne vsebujejo vrednosti, ki bi bile ugodnejše za proizvajalca ali uvoznika od deklariranih vrednosti, in

(c) so ugotovljene vrednosti (vrednosti ustreznih parametrov, kot se izmerijo pri preskušanju, in vrednosti, izračunane na podlagi teh meritev), ko organi držav članic preskušajo enoto modela, v skladu z zadevnimi dovoljenimi odstopanji pri preverjanjih, kot so opredeljena v preglednici 1.

(3) Če rezultati iz točke 2(a) ali (b) niso doseženi, se šteje, da model in modeli, v tehnični dokumentaciji proizvajalca ali uvoznika navedeni kot enakovredni modeli gospodinjskih sušilnih strojev, niso skladni s to uredbo.

(4) Če rezultat iz točke 2(c) ni dosežen, organi držav članic izberejo tri dodatne enote istega modela za preskušanje. Alternativno lahko tri dodatne izbrane enote pripadajo enemu ali več različnim modelom, ki so v tehnični dokumentaciji proizvajalca ali uvoznika navedeni kot enakovredni modeli.

(5) Šteje se, da model izpolnjuje veljavne zahteve, če je za te tri enote aritmetična sredina ugotovljenih vrednosti v skladu z zadevnimi dovoljenimi odstopanji pri preverjanjih, opredeljenimi v preglednici 1.

(6) Če rezultat iz točke 5 ni dosežen, se šteje, da model in modeli, v tehnični dokumentaciji proizvajalca ali uvoznika navedeni kot enakovredni modeli gospodinjskih sušilnih strojev, niso skladni s to uredbo.

(7) Organi držav članic predložijo vse ustrezne informacije organom drugih držav članic in Komisiji nemudoma po sprejetju sklepa o neskladnosti modela v skladu s točkama 3 in 6.

Organi držav članic uporabljajo merilne postopke, ki upoštevajo splošno priznane, najsodobnejše, zanesljive, točne in ponovljive merilne metode, vključno z metodami iz dokumentov, katerih referenčne številke so bile v ta namen objavljene v Uradnem listu Evropske unije. Organi držav članic uporabljajo merilne in računske metode iz Priloge II.

Organi držav članic uporabljajo samo dovoljena odstopanja pri preverjanjih, opredeljena v preglednici 1, in za zahteve iz te priloge samo postopek, opisan v točkah 1 do 7. Druga dovoljena odstopanja, kot so tista iz harmoniziranih standardov ali katere koli druge merilne metode, se ne uporabljajo.







Preglednica 1 Dovoljena odstopanja pri preverjanjih Parametri Dovoljena odstopanja pri preverjanjih Ponderirana letna poraba energije (AEC) Ugotovljena vrednost ne presega deklarirane vrednosti AEC za več kot 6 %. Ponderirana poraba energije (Et) Ugotovljena vrednost ne presega deklarirane vrednosti Et za več kot 6 %. Ponderirana kondenzacijska učinkovitost (Ct) Ugotovljena vrednost ni nižja od deklarirane vrednosti Ct za več kot 6 %. Ponderirani programski čas (Tt) Ugotovljene vrednosti ne presegajo deklariranih vrednosti Tt za več kot 6 %. Poraba energije v stanju izklopljenosti in stanju pripravljenosti (Po in Pl ) Ugotovljeni vrednosti porabe električne energije Po in Pl , ki sta višji od 1,00 W, ne presegata deklariranih vrednosti Po in P l za več kot 6 %. Ugotovljeni vrednosti porabe električne energije Po in Pl , ki znašata 1,00 W ali manj, ne presegata deklariranih vrednosti Po in Pl za več kot 0,10 W. Trajanje stanja pripravljenosti (Tl) Ugotovljena vrednost ne presega deklarirane vrednosti Tl za več kot 6 %.

▼B









PRILOGA IV

Merila uspešnosti

Ob začetku veljavnosti te uredbe je najboljša tehnologija na trgu za gospodinjske sušilne stroje v smislu njihove porabe električne energije ter emisij hrupa, ki se prenaša po zraku, med sušenjem za standardni program za bombaž opredeljena na naslednji način:

1. Gospodinjski sušilni stroj na zračni tok z nazivno zmogljivostjo 3 kg:

(a) poraba električne energije: 1,89 kWh/cikel za standardni cikel za bombaž pri polni obremenitvi, kar je enako približno 247 kWh/leto ( *1 );

(b) emisije akustičnega hrupa v zraku: 69 dB.

2. Gospodinjski sušilni stroj na zračni tok z nazivno zmogljivostjo 5 kg:

(a) poraba električne energije: 2,70 kWh/cikel za standardni cikel za bombaž pri polni obremenitvi, kar je enako približno 347 kWh/leto (*1) ;

(b) emisije akustičnega hrupa, ki se prenaša po zraku: ni podatka.

3. Plinski sušilni stroji na zračni tok z nazivno zmogljivostjo 5 kg:

(a) poraba energije plina: 3,25 kWhGas/cikel, kar ustreza 1,3 kWh za standardni cikel za bombaž pri polni obremenitvi. O letni porabi energije ni podatka.

(b) emisije akustičnega hrupa, ki se prenaša po zraku: ni podatka.

4. Gospodinjski kondenzacijski sušilni stroj z nazivno zmogljivostjo 5 kg:

(a) poraba električne energije: 3,10 kWh/cikel za standardni cikel za bombaž pri polni obremenitvi, kar je enako približno 396 kWh/leto (*1) ;

(b) emisije akustičnega hrupa, ki se prenaša po zraku: ni podatka.

5. Gospodinjski sušilni stroj na zračni tok z nazivno zmogljivostjo 6 kg:

(a) poraba električne energije: 3,84 kWh/cikel za standardni cikel za bombaž pri polni obremenitvi, kar je enako približno 487 kWh/leto (*1) ;

(b) emisije akustičnega hrupa, ki se prenaša po zraku: 67 dB.

6. Gospodinjski kondenzacijski sušilni stroj z nazivno zmogljivostjo 6 kg:

(a) poraba električne energije: 1,58 kWh/cikel za standardni cikel za bombaž pri polni obremenitvi, kar je enako približno 209 kWh/leto (*1) ;

(b) emisije akustičnega hrupa, ki se prenaša po zraku: ni podatka.

7. Gospodinjski sušilni stroj na zračni tok z nazivno zmogljivostjo 7 kg:

(a) poraba električne energije: 3,9 kWh/cikel za standardni cikel za bombaž pri polni obremenitvi, kar je enako približno 495 kWh/leto (*1) ;

(b) emisije akustičnega hrupa, ki se prenaša po zraku: 65 dB.

8. Plinski sušilni stroji na zračni tok z nazivno zmogljivostjo 7 kg:

(a) poraba energije plina: 3,4 kWhGas/cikel, kar ustreza 1,36 kWh za standardni cikel za bombaž pri polni obremenitvi. O letni porabi energije ni podatka.

(b) emisije akustičnega hrupa, ki se prenaša po zraku: ni podatka.

9. Gospodinjski kondenzacijski sušilni stroj z nazivno zmogljivostjo 7 kg:

(a) poraba električne energije: 1,6 kWh/cikel za standardni cikel za bombaž pri polni obremenitvi, kar je enako približno 211 kWh/leto (*1) ;

(b) emisije akustičnega hrupa, ki se prenaša po zraku: 65 dB.

10. Gospodinjski sušilni stroj na zračni tok z nazivno zmogljivostjo 8 kg:

(a) poraba električne energije: 4,1 kWh/cikel za standardni cikel za bombaž pri polni obremenitvi, kar je enako približno 520 kWh/leto (*);

(b) emisije akustičnega hrupa, ki se prenaša po zraku: 65 dB.

11. Gospodinjski kondenzacijski sušilni stroj z nazivno zmogljivostjo 8 kg:

(a) poraba električne energije: 2,30 kWh/cikel za standardni cikel za bombaž pri polni obremenitvi, kar je enako približno 297 kWh/leto (*);

(b) emisije akustičnega hrupa v zraku: ni podatka.